In die Grieks-Romeinse mitologie was Eneas (Grieks: Αἰνείας, moontlik afgelei van αἰνή, "geloof") 'n Trojaanse held, die seun van prins Anchises en die godin Afrodite/Venus. Sy pa was die neef van koning Priam van Troje (hulle was albei kleinseuns van Ilus, die stigter van Troje).
Eneas was 'n karakter in die Griekse mitologie en word onder meer in Homeros se Ilias genoem. Hy word ook uitgebreid in die Romeinse mitologie behandel, veral in Vergilius se Aeneis, waar hy 'n voorouer van die stigters van Rome, Romulus en Remus, is. Hy was die eerste ware held van Rome.
Vergilius (70-19 v.C.), een van die beroemdste Romeinse digters, het in die tyd van keiser Augustus, dus in die bloeityd van die Romeinse Ryk, geleef. Augustus het gestreef daarna dat sy onderdane trots moes wees op hul roemryke verlede, en daarom het hy Vergilius aangemoedig om 'n epos (heldedig) oor die ontstaan van Rome te skryf.